OBH 2498/2001.
Az állampolgári jogok országgyűlési biztosának jelentése
Ügyintéző: Dr.Gál Attila

Ha az országgyűlési biztoshoz benyújtott panasz olyan sérelmek kivizsgálását kéri, amelyek bűncselekmény elkövetésének alapos gyanúját keltik és azt a büntető ügyekben eljáró hatóságok még nem vizsgálták, a panaszt büntető feljelentésnek kell tekinteni. Ilyen esetben a büntetőeljárásról szóló 1973. évi I. törvény (Be.) 122. § és 125. §-ai szerint kell eljárni, vagyis az országgyűlési biztos a feljelentésnek tekintendő panaszt köteles a büntető ügyekben eljáró - hatáskörrel és illetékességgel rendelkező - hatóságnak megküldeni.
A panaszos édesanya és a rablás alapos gyanúja  miatt  előzetes letartóztatásban levő fia külön-külön tett beadványaikban azt sérelmezték, hogy a rendőrségi fogdában az előzetes letartóztatottat az ügy rendőrségi vizsgálói bántalmazták, megalázták és a valóságnak meg nem felelő jegyzőkönyv aláírására kényszerítették.
Az édesanya beadványában azt állítja, hogy a fiát a letartóztatása alatt "becsapták, megfenyegették, bántalmazták, ő kis naiv hitt nekik."
Az előzetes letartóztatásban levő panaszos pedig az őt kihallgató rendőröket többek között azzal vádolta beadványában, hogy "velem a rendőrök akaratbénító alkalmazást tettek a kihallgatáson"... "amikor azt mondtam, hogy tettem, akkor a rendőrök kényszerítettek, hogy mást írjak és mondjak. Kezdettől fogva, amikor bevittek a rendőrségre megvonták tőlem a cigit, a WC-t és enni sem ehettem semmit" ..."a kihallgatásokon lelkileg hatottak rám, mocskos szidalmakkal megaláztak" "Nagy bizonytalanságomban a lelki kényszer miatt, csak azt éreztem, hogy innen nincs kiút. Összeroncsolták a tudatomnak az erejét és eltépték a lelki hatások erejével az ellenálló erőmnek a szálait" ... "A jegyzőkönyveket már nem tudtam aláírás előtt  átolvasni, még azzal sem törődtem, hogy az elém  adott szöveg az én vallomásomat tartalmazza e." Mindketten  kérik derítsenek fényt az ügyre.
A panaszbeadványokban foglaltak valóság esetén alkalmasak arra, hogy az ügyben eljáró rendőrök terhére hivatali bűncselekmények  - hivatali visszaélés (Btk. 225. §) ; bántalmazás hivatalos eljárásban (Btk. 226. §); kényszervallatás (Btk. 227. §) - elkövetését állapítsák meg.
Mindez azonban csak a büntetőeljárás keretében tisztázható, ezért a panasz kivizsgálását kérő beadványt feljelentésnek kell tekinteni. Mivel az országgyűlési biztos nem nyomozó hatóság, őt köti a Be. 125. (1) bekezdésének rendelkezése, amely szerint: "A feljelentést a nyomozó hatóságnál kell írásban vagy szóban megtenni. A feljelentést más hatóság is elfogadhatja, de köteles azt a büntető ügyekben eljáró hatóságnak megküldeni."
A feljelentésnek tekintendő panaszokat ezért, a feljelentés elbírálására hatáskörrel és illetékességgel rendelkező Hajdú-Bihar megyi Ügyészségi Nyomozó Hivatlhoz (Hajdú-Bihar megyei Főügyészség) tesszük át.

Budapest, 2001. május 11.

Gönczöl Katalin